Document ID: /roh_data/filtered/fineweb-2-filterrobots_roh.jsonl.gz/887

Ils vischins da las persunas chattadas hajan alarmà la polizia perquai ch'els hajan in temp udì nagut pli dad els. La polizia haja chattà ils corps da quatter persunas, tranter auter ina giuvenila da 16 onns ed in buob da 5 onns. Ils quatter morts sajan arrivads il fanadur a Mapleton en il stadi federativ Utah dals Stadis Unids.
Il bab da 45 onns aveva tenor indicaziuns da las autoritads survegnì là ina plazza. Avant avevan el, sia dunna da 42 onns ed ils dus uffants vivì en Svizra. In'examinaziun saja vegnida instradada. La polizia spetgia il mument sin l'analisa da la medischina forensica per pudair reconstruir quai ch'è schabegià.
Per proteger la famiglia n'ha il departament federal d'affars exteriurs betg confermà quellas indicaziuns detagliadas. Il consulat a San Francisco stettia en contact cun las autoritads localas.
RR novitads 14:00